ДО

ВСИЧКИ ЗАИНТЕРЕСОВАНИ

ПЪТНИЧЕСКИ ЖЕЛЕЗОПЪТНИ ОПЕРАТОРИ

**ПОКАНА**

**ЗА ЗАЯВЯВАНЕ НА ПОТЕНЦИАЛЕН ИНТЕРЕС ЗА ОПЕРИРАНЕ НА БЪЛГАРСКИЯ ПАЗАР НА ЖЕЛЕЗОПЪТЕН ПРЕВОЗ НА ПЪТНИЦИ**

Република България предстои да проведе процедура за сключване на Договор за извършване на обществени превозни услуги в областта на железопътния транспорт за периода 01.01.2025 г. – 31.12.2040 г.

Възлагането на обществени превозни услуги в областта на железопътния транспорт ще се извърши при спазване на изискванията на Регламент (ЕО) № 1370/2007 на ЕП и на Съвета от 23 октомври 2007 година относно обществените услуги за пътнически превози с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета и Регламент (ЕС) 2016/2338 на ЕП и на Съвета от 14 декември 2016 година за изменение на Регламент (ЕО) № 1370/2007 относно отварянето на пазара на вътрешни услуги за пътнически превози с железопътен транспорт.

Прогнозната дата за публикуване на обявление за поръчка е 31 март 2024 г.

Обхватът на Договора за извършване на обществени превозни услуги в областта на железопътния транспорт ще бъде определен на базата на пазарна оценка, чието извършване е възложено на външен изпълнител, избран по реда на Закона за обществените поръчки и следва да приключи до 30.01.2024 г. Към датата на настоящата покана е извършена оценка на търсенето на пътнически железопътни услуги, резултатите от която са приложени към поканата.

Във връзка с горното, Министерството на транспорта и съобщенията на Република България отправя покана до всички заинтересовани пътнически железопътни оператори да заявят своя потенциален интерес от участие в процедура за сключване на Договор за извършване на обществени превозни услуги в областта на железопътния транспорт.

Потенциалният интерес може да бъде заявен **в срок до 15.12.2023 г.,** като за целта следва да бъде подадено Заявление за потенциален интерес по приложения образец, подписано от законния представител на оператора или изрично упълномощено от него лице (в който случай следва да бъде представено и пълномощно), на един от следните адреси:

- гр. София 1000, ул. „Дякон Игнатий“ № 9

- e-mail: mail@mtc.government.bg

на вниманието на г-н Бисер Минчев – заместник-министър на транспорта и съобщенията

**Приложение:** 1. Оценка на търсенето на пътнически железопътни услуги

2. Заявление за потенциален интерес